SKRIFTLIG FORESPØRGSEL E-0153/00

af Alonso Puerta (GUE/NGL) til Kommissionen

(31. januar 2000)

Om: Hindringer for landevejstrafikken ved de franske grænser

De franske arbejdsgiverforeninger inden for landevejstransportsektoren arrangerede den 10.-12. januar 2000 en blokade ved de franske grænser til Spanien, Italien, Tyskland og Belgien samt ved forbindelseshavnene til Det Forenede Kongerige i protest mod loven om 35 timers ugentlig arbejdstid og forhøjelsen af prisen på dieselolie.

På baggrund af, at januar normalt er en af de måneder, hvor Spaniens eksport af frugt og grøntsager er størst, hvilket indebærer transport ad landevej på tværs af de franske grænser af varer til en forventet værdi af omkring 6 mia. pesetas om dagen, og af risikoen for, at blokaden i den nærmeste fremtid vil resultere i et alt for stort udbud og undergravning af priserne på det europæiske marked, bedes Kommissionen besvare følgende spørgsmål:

Hvilke foranstaltninger har den taget eller agter den at tage for at sikre, at den franske stat i henhold til de gældende bestemmelser holder eksportører og speditører skadesløse, og at disse erstatningssager behandles hurtigt, tilfredsstillende og i overensstemmelse med de forvoldte tab?

Hvilke nye foranstaltninger kunne den træffe for i fremtiden at sikre genetablering af en fri og uhindret landevejstrafik i tilfælde svarende til episoden i Frankrig?

Svar afgivet på Kommissionens vegne af Frederik Bolkestein

(16. marts 2000)

Det ærede parlamentsmedlem henleder Kommissionens opmærksomhed på de betydelige økonomiske konsekvenser, de franske vognmænds grænseblokade i perioden 9. 12. januar 2000 har haft for europæiske virksomheder, der handler med frugt og grøntsager.

I den forbindelse ønsker Kommissionen at understrege, at det med henblik på hurtigst muligt at genetablere den fri bevægelighed for varer og derigennem at begrænse mest muligt de erhvervsdrivendes tab har besluttet at iværksætte foranstaltninger i henhold til Rådets forordning

(EF) nr. 2679/98 af 7. december 1998 om det indre markeds funktion med hensyn til fri bevægelighed for varer mellem medlemsstaterne(1).

Der blev derfor i medfør af forordningens artikel 3 stilet en anmodning om oplysninger til de franske myndigheder den 10. januar 2000. I anmodningen opfordredes de franske myndigheder til at oplyse Kommissionen om, hvilke foranstaltninger der var truffet for at genetablere den fri bevægelighed for varer.

I deres svar af 12. januar 2000 oplyste de franske myndigheder Kommissionen om hele spektret af foranstaltninger, der var truffet for at genetablere den fri bevægelighed for varer. Myndighederne oplyste endvidere, at man af hensyn til de borgere, der eventuelt måtte have lidt økonomisk tab på grund af blokaderne, fra den franske indenrigsministers side havde lagt vægt på, at repræsentanter for ordensmagten burde træffe foranstaltninger til at eventuelle erstatningskrav ville kunne blive taget i betragtning på et senere tidspunkt.

Kommissionen vil i denne forbindelse minde om, at det ganske rigtigt påligger medlemsstaterne at sørge for erstatning til operatører, der føler, at der har fundet indskrænkninger sted i deres rettigheder i henhold til EF-traktatens artikel 28 (tidligere artikel 30).

(1) EFT L 337 af 12.12.1998.